
Informatīvais ziņojums


par Eiropas Savienības Tieslietu un iekšlietu ministru padomes 
2022.gada 8.-9.decembra sanāksmē iekļautajiem 
iekšlietu jomas jautājumiem

I. Sanāksmes darba kārtība

	2022.gada 8.-9.decembrī Briselē, Beļģijā notiks kārtējā Eiropas Savienības (turpmāk – ES) Tieslietu un iekšlietu ministru padomes (turpmāk – Padome) sanāksme, kuras darba kārtībā ir iekļauti šādi jautājumi: 
· Šengenas acquis pilnīga piemērošana Bulgārijā, Horvātijā un Rumānijā
Čehijas prezidentūra turpina Francijas iesākto paražu ES Tieslietu un iekšlietu ministru padomes sanāksmes ietvaros organizēt tā saukto “Šengenas padomi”. Tās laikā Šengenas dalībvalstis tiks informētas par aktuālo situāciju Šengenas zonā, kā arī līdzšinējām diskusijām par iekšējās drošības jautājumiem un ES robežu, migrācijas un drošības informācijas sistēmu jaunās arhitektūras ieviešanu. 
Papildus minētajam “Šengenas Padomes” laikā plānots apstiprināt Padomes lēmumu par Šengenas acquis pilnīgu piemērošanu Bulgārijā un Rumānijā, kā arī Padomes lēmumu par Šengenas acquis pilnīgu piemērošanu Horvātijā. Ņemot vērā to, ka Bulgārija, Horvātija un Rumānija ir izpildījušas visus nosacījumus Šengenas acquis pilnīgai piemērošanai tajās, tam attiecīgi var sekot šo trīs valstu uzņemšana Šengenas telpā, kas saskaņā ar pašreizējo plānu notiks 2023.gada 1.janvārī.
Dalībai Padomes sanāksmē ir sagatavota nacionālā pozīcija Nr.1, kas tiek virzīta apstiprināšanai š.g. 6.decembra Ministru kabineta sēdē un š.g. 7.decembra Saeimas Eiropas lietu komisijas sēdē.
· Priekšlikums regulai par instrumentalizācijas situāciju risināšanu migrācijas un patvēruma jomā
Attiecīgais regulas priekšlikums paredz dalībvalstīm iespēju īstenot īpašus ārkārtas pasākumus un saņemt visaptverošu un savstarpēji koordinētu atbalstu, saskaroties ar tādu salīdzinoši nesenu un īpaši nežēlīgu hibrīddraudu formu, kā migrantu instrumentalizācija valstu politiskiem mērķiem.
Padomes sanāksmē plānots politiski apstiprināt daļēju vispārēju vienošanos par tiem priekšlikuma pantiem, par kuriem tikusi panākta vienprātība dalībvalstu starpā.
Dalībai Padomes sanāksmē ir sagatavota nacionālā pozīcija Nr. 1, kas tiek virzīta apstiprināšanai š.g. 6.decembra Ministru kabineta sēdē un š.g. 7.decembra Saeimas Eiropas lietu komisijas sēdē.
· Priekšlikums regulai, ar ko paredz noteikumus seksuālas vardarbības pret bērniem novēršanai un apkarošanai
Š.g. 11.maijā Komisija nāca klajā ar priekšlikumu Eiropas Parlamenta un Padomes Regulai, ar ko paredz noteikumus seksuālas vardarbības pret bērniem novēršanai un apkarošanai (turpmāk – Regulas priekšlikums). 
Regulas priekšlikuma mērķis ir uzlabot iekšējā tirgus darbību, ieviešot skaidrus, vienotus un līdzsvarotus ES noteikumus seksuālas vardarbības pret bērniem novēršanai un apkarošanai, jo īpaši precizējot tiešsaistes pakalpojumu sniedzēju lomu un atbildību.
Regulas priekšlikuma pamatā ir divi būtiski jautājumu bloki: (1) pienākums tiešsaistes pakalpojumu sniedzējiem atklāt, ziņot par, dzēst un bloķēt zināmu un jaunu bērnu seksuālas izmantošanas materiālu, kā arī uzmākšanos bērniem (tā dēvētā iedraudzināšana), neatkarīgi no izmantotās tehnoloģijas, un (2) Eiropas Centra seksuālas vardarbības pret bērniem novēršanai un apkarošanai izveide.
Padomes sanāksmē Čehijas prezidentūra prezentēs progresa ziņojumu par Regulas priekšlikumu, kurā izcelti problemātiskākie saturiskie jautājumi. Diskusijas par Regulas priekšlikumu ekspertu līmenī turpinās. 
Par Regulas priekšlikumu ir sagatavota nacionālā pozīcija Nr.1, kas tiek virzīta apstiprināšanai š.g. 6.decembra Ministru kabineta sēdē un š.g. 7.decembra Saeimas Eiropas lietu komisijas sēdē.
· Krievijas agresija pret Ukrainu
Eiropadome š.g. 24.-25.marta sanāksmē aicināja Komisiju veikt visus nepieciešamos pasākumus, lai pēc iespējas efektīvāk palīdzētu dalībvalstīm to centienos sniegt atbalstu Ukrainas kara bēgļiem.
Ņemot vērā minēto, š.g. 28.marta Padomes sanāksmē Komisija prezentēja Plānu ar konkrētiem pasākumiem spēcīgākai Eiropas koordinācijai, uzņemot personas, kas bēg no kara Ukrainā (turpmāk – Plāns). Plāns, cita starpā, paredz kopējas ES platformas izveidi kara bēgļu reģistrācijai; ciešu sadarbību un savstarpēju informācijas apmaiņu starp dalībvalstīm; dalībvalstu uzņemšanas un izmitināšanas kapacitātes celšanu; nacionālo rīcības plānu izstrādi un nepārtrauktu aktualizēšanu; pienācīgu atbildes reakciju uz kara radītajiem iekšējās drošības izaicinājumiem; atbilstošu finansējumu un ES aģentūru atbalstu, u.c.
Š.g. 10.jūnija Padomes sanāksmē un š.g. 11.jūlija ES Tieslietu un iekšlietu ministru neformālajā sanāksmē dalībvalstis diskutēja par Plāna īstenošanu, tai skaitā par kara ietekmi uz ES iekšējo drošību.
Š.g. 14.oktobra Padomes sanāksmē iekšlietu ministri pauda konceptuālu atbalstu iekšējās drošības dialogam ar Ukrainu (turpmāk – Iekšējais drošības dialogs). Iekšējā drošības dialoga pamatā ir konkrētas Ukrainas iestāžu operatīvās vajadzības, lai risinātu galvenos izaicinājumus gan ES, gan arī Ukrainas iekšējās drošības jomā. Iekšējās drošības dialogam ir četri darbības virzieni: (1) robežu drošība, (2) šaujamieroču kontrabandas apkarošana, (3) cīņa ar ārvalstu brīvprātīgajiem vardarbīgajiem ekstrēmistiem un (4) citu drošības risku (piemēram, kara noziegumi, kritiskās infrastruktūras apdraudējumi utt) novēršana. 
Padomes sanāksmē dalībvalstis tiks aicinātas diskutēt par Ukrainas kara bēgļu situāciju ES un Iekšējās drošības dialogu (informatīvā ziņojuma sagatavošanas laikā diskusiju dokuments uz sanāksmi vēl nav izplatīts).    
Latvijas nostāja:
Latvija stingri nosoda Krievijas agresiju pret Ukrainu. 
Latvija turpina darīt visu iespējamo, lai atvieglotu personu no Ukrainas ieceļošanu Latvijā un atbalstītu viņu neierobežotu uzturēšanos šeit. Līdzīgi kā citas dalībvalstis nepārtraukti turpinām pielāgot savu normatīvo regulējumu aktuālajai situācijai. Nacionālā līmenī ir izstrādāta īpaša sistēma – pasākumu plāns atbalsta sniegšanai Ukrainas civiliedzīvotāju atbalstam. 
Vienlaikus jāatzīmē, ka ES vienota nostāja un saskaņota rīcība, kā arī koordinēta atbalsta sniegšana Ukrainai visos iespējamos veidos nav zaudējusi savu aktualitāti.
Latvija nopietni uztver dažādos draudus iekšējai drošībai, ko rada Krievijas agresija Ukrainā.
Latvija konceptuāli atbalsta Čehijas prezidentūras konceptuālo redzējumu par Iekšējās drošības dialogu. 
· Migrācijas ārējā dimensija un situācija galvenajos migrācijas maršrutos
Pēdējā laikā migrācijas plūsmas uz ES nemazinās, bet atsevišķos maršrutos tās turpina pieaugt. Kopējo situāciju pasliktina arī tādi ārējie faktori kā Krievijas kara Ukrainā ietekme gan uz bēgļu plūsmu pārvaldību, gan plašākā sociālā un ekonomiskā tvērumā un arī nerimstošā migrantu instrumentalizācija pie ES ārējām robežām. 
Steidzami ir nepieciešams rast ilgtspējīgus un strukturālus ES līmeņa risinājumus kopīgajiem izaicinājumiem, pamatojoties uz visaptverošo pieeju, kas izklāstīta Migrācijas un patvēruma paktā. Pakta pieņemšana visos tā aspektos joprojām ir galvenā prioritāte, pie kā aktīvu darbu turpina Čehijas prezidentūra.
Ņemot vērā minēto, š.g. 25.novembrī tika organizēta ES Tieslietu un iekšlietu ministru padomes ārkārtas sanāksme, lai pārrunātu aktuālo situāciju un izaicinājumus visos migrācijas maršrutos, kā arī turpmāk nepieciešamos pasākumus vienotai un efektīvai ES atbildes reakcijai.
Ārkārtas sanāksmē notika arī diskusija par Komisijas prezentēto priekšlikumu Rīcības plānam migrācijas efektīvai pārvaldībai Vidusjūras reģiona centrālajā daļā, kurā iekļauti konkrēti pasākumi (1) sadarbības stiprināšanai ar trešajām valstīm un starptautiskajām organizācijām; (2) koordinētākas pieejas veicināšanai meklēšanas un glābšanās operācijām jūrā; (3) Deklarācijas par pagaidu brīvprātīgu solidaritātes mehānismu aktīvākai īstenošanai[footnoteRef:1]. [1:  Šo Deklarāciju ir parakstījusi 21 valsts, un šobrīd notiek tehnisks darbs pie tās praktiskās īstenošanas. Jāatzīmē, ka Latvija Deklarāciju neparakstīja, jo mūsu ieskatā tā neparedzēja nepieciešamo elastību attiecībā uz solidaritātes sniegšanas veidiem – dažādām alternatīvām personu pārvietošanai, kuras Latvija turpina aktīvi un regulāri īstenot, tai skaitā, dalība un tehniskais ieguldījums ES aģentūru kopīgajās operācijās un citās aktivitātēs, dažāda veida atbalsts pārējām dalībvalstīm migrācijas plūsmu pārvaldībā, finanšu iemaksas dažādos fondos un mehānismos, kas atbalsta valstis un reģionus, kuru migrācijas un patvēruma sistēmas ir pārslogotas.] 

Šajā Padomes sanāksmē plānots turpināt aizsāktās diskusijas, īpaši pievēršoties migrācijas ārējai dimensijai – sadarbībai ar trešajām valstīm.
Latvijas nostāja:
Latvija vienmēr ir uzsvērusi, ka ārējā dimensija ir viens no visaptverošas un ilgtspējīgas pieejas migrācijas, patvēruma un robežu pārvaldības elementiem. Tādēļ ir īpaši svarīgi attīstīt sadarbību ar migrantu mērķa, tranzīta un izcelsmes valstīm, lai pēc iespējas apturētu un novērstu nelegālās migrācijas plūsmas.
Apzinoties izaicinājumus Vidusjūras reģiona centrālajā daļā, Latvija vienlaikus uzsver, ka, ievērojot nepārtraukti mainīgās migrācijas tendences, ir nepieciešams turpināt stiprināt sadarbību ar visiem reģioniem un saglabāt ģeogrāfiski sabalansētu pieeju. 
Latvijas ieskatā galvenais uzsvars ir liekams uz jau esošo sadarbības veidu pēc iespējas efektīvāku izmantošanu un pilnveidošanu. Veicamajiem pasākumiem ir jābūt mērķtiecīgiem un praktiski viegli piemērojamiem, kā arī savstarpēji saskaņotiem. Ieviešot jebkādas jaunas aktivitātes, ir svarīgi nodrošināt to nepārklāšanos ar esošajām, tādējādi izceļot to papildinošo funkciju.
· Patvērums un migrācija – līdz šim paveiktais 
Komisija 2020.gada 23.septembrī nāca klajā ar Migrācijas un patvēruma pakta (turpmāk – Pakts) pakotni (politisks paziņojums un ar to saistīti pieci tiesību aktu projekti un četras nelikumdošanas iniciatīvas) – vienotu ietvaru visaptverošai un ilgtspējīgai ES pieejai migrācijas un patvēruma jautājumiem, kas risina līdz šim identificētās problēmas un paredz efektīvu rīcību dažādos gadījumos, tai skaitā krīzēs.
Kopš tā laika situācija ES un pasaulē ir ievērojami mainījusies, radot nopietnus izaicinājumus, bet sniedzot arī vērtīgas mācības. Ņemot vērā minēto, kā arī balstoties uz dalībvalstu līdz šim paustajām nostājām un komentāriem, Čehijas prezidentūra ir ierosinājusi pārstrādāt Pakta pakotnē iekļauto vienoto ES solidaritātes un krīžu pārvaldības mehānismu.
Pēc līdzšinējās viedokļu apmaiņas gan ekspertu, gan politiskā līmenī Prezidentūra ir secinājusi, ka ir vispārējs atbalsts tās ierosinātajai pieejai un tālāk nepieciešamas diskusijas pēc būtības par konkrētiem priekšlikumiem, lai vislabāk nodrošinātu visu dalībvalstu (gan atbalstu saņemošo, gan sniedzošo) vajadzībām atbilstošu, elastīgu, bet vienlaikus paredzamu solidaritāti.
Šajā sanāksmē Prezidentūra informēs par notikušo diskusiju gaitu un plānotajiem tālākajiem pasākumiem. Viedokļu apmaiņa pēc būtības nav plānota, taču dalībvalstīm tiks dota iespēja paust savus komentārus.
Latvijas nostāja:
Latvija konceptuāli atbalsta Prezidentūras ierosinājumu pārstrādāt Pakta pakotnē iekļauto solidaritātes mehānismu. Sagaidām turpmākas detalizētas ekspertu diskusijas par konkrētiem priekšlikumiem šī mehānisma pamatprincipiem un elementiem.
Saglabājam nostāju, ka savstarpēja solidaritāte ir saistoša visām dalībvalstīm, un arī Latvija ir gatava dot savu ieguldījumu, taču solidaritātes izpausmes var būt dažādas un tās īstenošanā ir nepieciešama elastība, kas respektē katras dalībvalsts nacionālo situāciju, ģeogrāfisko novietojumu, kapacitāti un iespējas. 
Latvijas viedoklis par minētajiem jautājumiem un Latvijai svarīgākie pamatprincipi ir ietverti pozīcijā Nr.1 “par Komisijas paziņojumu par jaunu Migrācijas un patvēruma paktu” uz 2020.gada 8.oktobra neformālo ES iekšlietu ministru sanāksmi (apstiprināta 2020.gada 6.oktobra Ministru kabineta sēdē un saskaņota ar Saeimas Eiropas lietu komisiju (turpmāk – SELK) 2020.gada 7.oktobrī) un pozīcijā Nr.1 “par Migrāciju un patvērumu: izvērtējums par pirmajā posmā gūtajiem rezultātiem” uz š.g. 9.-10.jūnija ES Tieslietu un iekšlietu ministru padomi (apstiprināta š.g. 7.jūnija Ministru kabineta sēdē un saskaņota ar SELK š.g. 8.jūnijā), kā arī citās kopš 2015.gada apstiprinātajās un ar SELK saskaņotajās nacionālajās pozīcijās, tai skaitā, pozīcijās Nr.1, Nr.2 un Nr.3 par Eiropas programmu migrācijas jomā; pozīcijā Nr.1 par Atgriešanas politikas nākotni; pozīcijā Nr.1 par Kopējās Eiropas patvēruma sistēmas reformu; pozīcijā Nr.1 par pārstrādāto priekšlikumu Dublinas regulai; pozīcijā Nr.1 par priekšlikumu Savienības pārvietošanas ietvara regulai, u.c.
· Padomes Ieteikuma projekts par Savienības saskaņotu pieeju kritisko infrastruktūru noturības stiprināšanai
Š.g. 18.oktobrī Komisija nāca klajā ar priekšlikumu Padomes Ieteikumam par Savienības saskaņotu pieeju kritisko infrastruktūru noturības stiprināšanai (turpmāk – Ieteikuma projekts). 
Ieteikuma projekta mērķis ir izvērst un paātrināt kritiskās infrastruktūras noturību trīs prioritārās jomās: gatavība, reaģēšana un starptautiskā sadarbība. 
Š.g. 28.novembrī vienošanās starp dalībvalstīm ekspertu līmenī par Ieteikuma projektu ir panākta, līdz ar to tas tiks virzīts apstiprināšanai uz COREPER II un Padomi (ar skatu uz š.g. 15.-16.decembra Eiropadomi kā 20.-21.oktobra Eiropadomē dotā uzdevuma izpilde).
Padomes sanāksmē ministriem tiks sniegta informācija par Ieteikuma projekta būtiskākajiem saturiskajiem jautājumiem.   
Par Ieteikuma projektu ir sagatavota nacionālā pozīcija Nr.2, kas tiek virzīta apstiprināšanai š.g. 6.decembra Ministru kabineta sēdē un š.g. 7.decembra Saeimas Eiropas lietu komisijas sēdē.
Padomes sanāksmes darba pusdienās ministri tiks aicināti diskutēt par ES atgriešanas politikas efektivitātes uzlabošanu, veicinot sadarbību ar trešajām valstīm (konkrēti diskusiju jautājumi uz darba pusdienām šobrīd nav plānoti).
Papildus minētajam Padomes darba kārtībā ir iekļauti šādi informatīvi jautājumi:
· Līdz šim paveiktais un turpmāk plānotais darbs ar aktuālajiem iekšlietu jomas tiesību aktu projektiem; 
· Iepriekš notikušās un plānotās ministru līmeņa konferences (Prāgas Procesa ministru konference š.g. 24.-25.oktobrī; ES – Rietumbalkānu tieslietu un iekšlietu ministru forums š.g. 3.-4.novembrī; ES – ASV tieslietu un iekšlietu ministru sanāksme š.g. 14.-15.decembrī);
· Gatavība meža ugunsgrēkiem Savienības Civilās aizsardzības mehānisma kontekstā;
· Savienības Civilās aizsardzības mehānisma atbildes reakcija uz kara Ukrainā izraisītajiem izaicinājumiem;
· informācija par pašreizējo sadarbību starp kompetentajām pretterorisma iestādēm (ziņos Pretterorisma grupas vadītājs);
· Nākamās Prezidentūras (Zviedrijas) darba programma iekšlietu jomā 2023.gada pirmajam pusgadam.

II. Latvijas delegācija

Latvijas delegāciju Padomes sanāksmes laikā vadīs iekšlietu ministrs Kristaps Eklons.

Latvijas delegācijas sastāvā Padomes sanāksmē piedalīsies arī Latvijas Republikas ārkārtējā un pilnvarotā vēstniece, pastāvīgā pārstāve Eiropas Savienībā Lelde Līce-Līcīte, Iekšlietu ministrijas valsts sekretārs Dimitrijs Trofimovs, nozares (iekšlietu) padomniece Līga Neidere un nozares (iekšlietu) padomniece Asnate Bržezina – Kalniņa.

